És l’hotel Ohla (T. 93 341 50 50), però per la intervenció de Frederic Amat a la façana, és més conegut com l’hotel dels ulls. De la seva terrassa ens ha captivat la piscina totalment de vidre que ens incita a ser com Daryl Hannah a '1, 2, 3... Splash'. És tan suggeridora que acollirà una exhibició de natació sincronitzada (el dv. 12. 18.30 i 20.30 h) a càrrec de l’equip de la selecció espanyola juvenil, així com la realització de caricatures en directe ( dll. 8. 18.30 h) i una actuació de jazz i blues (dg. 14. 19.30 h).

Si ho pregunteu als vostres avis, us diran que on ara s’aixeca l’hotel, ells hi anaven a portar la carta als Reis Mags quan era Can Vilardell, uns grans magatzems de roba. Fixeu-vos també en el conserge: forma part del prestigiós club de les Claus d’Or, com al 'Gran Hotel Budapest' que va imaginar Wes Anderson.